Diskriminasieklagtes teen pres. Zuma voorbereiPres. Jacob Zuma Foto: Elmond Jiyane Volgens AfriForum spruit die klagtes uit die uitlatings wat die president die afgelope naweek by die Melmoth-sportterrein gemaak het. “Hierdie klagtes sal by die Suid-Afrikaanse Menseregtekommissie (SAMRK) sowel as die Kommissie vir die Bevordering en Beskerming van die Regte van Kultuur, Godsdiens- en Taalgemeenskappe ingedien word,” het Ernst Roets, adjunk uitvoerende hoof van AfriForum, gesê. Die president het volgens mediaberigte die volgende kwytgeraak: “Swart mense moet saamstaan en vir ŉ ander swart mens stem … anders sal hierdie land voor jul oë van julle weggeneem word, of hulle sal ander gebruik om dit van julle weg te neem.” Roets het gesê uitsprake soos dié word in ŉ baie ernstige lig beskou. Die nodige stappe sal gedoen word, ongeag die feit dat die staatspresident dit geuiter het. “Die narratief in hierdie land het die punt bereik waar rassistiese kommentaar teenoor wit mense deurgaans op openbare platforms gemaak word, sonder die nodige gevolge. AfriForum beskou dit as sy plig, as organisasie wat hom vir die regte van minderheidsgroepe beywer, om in hierdie verband sterk standpunt in te neem.” Die klagtes sal eersdaags by albei kommissies ingedien word.